b"\n_START_ARTICLE_\nO'Donoghue's Pub\n_START_PARAGRAPH_\nO\xe2\x80\x99Donoghue\xe2\x80\x99s Pub er en musikhistorisk interessant bev\xc3\xa6rtning beliggende p\xc3\xa5 adressen Merrion Row 15 n\xc3\xa6r den kendte park St. Stephen's Green i Dublin, Irland. Bygningen er fra 1789, hvor den blev opf\xc3\xb8rt som dagligvarebutik, men i 1934 blev den overtaget af familien O\xe2\x80\x99Donoghue, som herefter drev stedet som traditionelt irsk v\xc3\xa6rtshus.\n_START_SECTION_\nMusiksted\n_START_PARAGRAPH_\nPubben er n\xc3\xa6rt forbundet med den traditionelle irske folkemusik, is\xc3\xa6r med den kendte folkemusikgruppe The Dubliners, som begyndte deres musikalske karriere her p\xc3\xa5 v\xc3\xa6rtshuset i 1962, og som j\xc3\xa6vnligt har spillet p\xc3\xa5 stedet siden. Mange andre irske folkemusikanter har efterf\xc3\xb8lgende underholdt p\xc3\xa5 pubben, som anses for at v\xc3\xa6re et attraktivt sted at f\xc3\xb8je til sit CV._NEWLINE_Indend\xc3\xb8rs i pubben er v\xc3\xa6ggene rustikke og r\xc3\xb8ggule, men det ses d\xc3\xa5rligt nok, for overalt h\xc3\xa6nger st\xc3\xb8rre eller mindre billeder eller tegninger af g\xc3\xa6stende kunstnere, hovedsageligt The Dubliners, enten samlet eller hver for sig. Til h\xc3\xb8jre, lige indenfor gaded\xc3\xb8ren, er det hj\xc3\xb8rne, hvor musikken har holdt til gennem de mange \xc3\xa5r, hvor v\xc3\xa6rtshuset har v\xc3\xa6ret kendt og ber\xc3\xb8mmet som et unikt spillested.\n_START_SECTION_\nEjerskifter\n_START_PARAGRAPH_\nFamilien O'Donoghue drev stedet gennem 43 \xc3\xa5r indtil Dessie Hynes k\xc3\xb8bte pubben af Paddy og Maureen O'Donoghue i 1977. Han og hans familie havde pubben i 11 \xc3\xa5r til de i 1988 solgte O\xe2\x80\x99Donoghue\xe2\x80\x99s Pub videre til den nuv\xc3\xa6rende ejer, Oliver Barden."